Author: Peter
Last saved by: Zuzana Pirová
Company: urad

Predkladacia správa

		Informácia o priebehu a výsledkoch XXVIII. plenárneho zasadnutia Stálej medzinárodnej komisie na skúšky ručných palných zbraní C. I. P. vo Viedni 18. až 22. septembra 2006 sa predkladá na rokovanie vlády na základe uznesenia vlády SR č. 725/2006 z 30. augusta 2006. Predkladaný materiál má informatívny charakter, z toho dôvodu nebol predložený na medzirezortné pripomienkové konanie.

	Stála medzinárodná komisia na skúšky ručných palných zbraní C. I. P. bola zriadená za účelom zabezpečovania plnenia vládneho Dohovoru o vzájomnom uznávaní skúšok a skúšobných značiek ručných palných zbraní z 1. júla 1969. Dohovor je multilaterálnou dohodou vlád zmluvných strán a jeho depozitárom je Belgické kráľovstvo. Slovenská republika sa po rozdelení ČSFR musela o členstvo uchádzať ako nový člen. Od 20. septembra 1996 je Slovenská republika znovu riadnym členom C. I. P.

	Uzneseniami vlády č. 465 z 24. júna 1997 a č. 386 z 12. mája 1999 boli schválené návrhy opatrení na vykonávanie tohto Dohovoru.

	Plenárne zasadnutie C. I. P. sa zvoláva raz za dva roky. XXVIII. plenárne zasadnutie Stálej medzinárodnej komisie na skúšky ručných palných zbraní C. I. P. sa výnimočne konalo až po štyroch rokoch.

	Ciele XXVIII. plenárneho zasadnutia C. I. P. boli splnené. Účasť Delegácie SR v C. I. P. pod vedením vedúceho delegácie p. Ing. Arpáda Gondu na zasadnutí bola aktívna a jeho výsledky sa využijú pri práci riadiacich aj odborných orgánov jednotlivých členských krajín C. I. P. Výsledky a rozhodnutia XXVIII. plenárneho zasadnutia C.I.P. budú zapracované do technických predpisov, slovenských technických noriem a metodických predpisov na skúšky zbraní a streliva.

	Podrobný priebeh a výsledky zasadnutia sú uvedené v informácii o priebehu a výsledkoch plenárneho zasadnutia Stálej medzinárodnej komisie na skúšky ručných palných zbraní C. I. P. vo Viedni 18. až 22. septembra 2006.

	Predkladaný materiál nemá finančný, ekonomický, environmentálny vplyv, ani vplyv na zamestnanosť a podnikateľské prostredie.